Ouerpaar bly hoop ondanks 8-jarige se skokdiagnoseLiané Jacobs (Foto: Verskaf) ’n Ouerpaar van Klerksdorp in Noordwes sukkel om kop bo water te hou noudat hul agtjarige dogtertjie weer eens dringende mediese behandeling nodig het. Die kind gaan al sedert haar geboorte van die een na die ander hospitaal. Liané Jacobs is met geen anus, geen tragea, een nier, ’n vernoude slukderm en skoliose gebore – nuus wat as ’n groot skok vir Danie en Corrie Jacobs gekom het aangesien hulle eers by Liané se geboorte van haar erge mediese probleme uitgevind het. Boonop behoort die gesin ook nie aan ŉ mediese fonds nie en het Liané se skokdiagnose saam met ŉ donker wolk van finansiële swaarkry gekom. Danie, Liané se pa, het Woensdag met Maroela Media gesels oor die pad wat hulle die afgelope agt jaar met Liané loop. Hy sê ondanks Liané se talle abnormaliteite het dié pad eers in November verlede jaar werklik ’n opdraande stryd geword. “Sy het so normaal as moontlik grootgeword en ons kon haar na ’n gewone skool toe stuur. Sy het maklik ingepas. Sy is super slim en baie geliefd by haar skool,” sê hy trots. Danie verduidelik dat Liané se anus sedert geboorte herstruktureer is en sy was nog nooit gepla dat sy nog altyd ’n doek moes dra aangesien sy geen beheer oor haar maag het nie. “Sy kan alles self doen en hanteer dit so goed en het geleer om haar eie doek aan te sit. ” Selfs ná ’n opehartoperasie vroeër verlede jaar het die klein vegtertjie vasgebyt en was sy binne ses dae terug by die huis. Liané se gesin by haar siekbed. (Foto: Verskaf) Maar in November het die mediese uitdagings lewensbedreigend geword. Danie vertel dat Liané ewe skielik begin siek voel het waarna hulle ontdek het dat haar enigste nier aan die versaak is. Sy moes noodgedwonge dialise ontvang en ’n onderwyseres het aangebied om Liané op haar mediese fonds te sit. Die behandeling kan egter steeds nie gedek word nie aangesien sy in haar eerste jaar by die mediese fonds is en dekking nié gedurende hierdie tydperk toegestaan word nie. Weer eens is Liané aan die einde van verlede jaar in ’n staatshospitaal opgeneem om dialise te ontvang. Dit is hiér waar Liané een aand nie asem kon kry nie en vir ’n ruk lank sonder suurstof was voordat dokters by haar uitgekom het. Liané is gevolglik ook serebraal gestrem gelaat. Kort daarna het Liané ook inwendige bloeding opgedoen en dokters moes spook om ’n plek aan haar lyf te kry waar die dialise sal werk as gevolg van bloedklonte. Om sake te vererger kan ’n serebraalgestremde pasiënt in ’n staatshospitaal glo nié dialise ontvang nie, sê Jacobs. Die ouerpaar moet dus noodgedwonge geld insamel sodat Liané van volgende maand dialise in ’n private hospitaal kan ontvang. “Ons kan net bly hoop,” sê hy. “Daar is ’n klein verbetering ná haar breinskade. Al is dit ’n naald in ’n hooimied, dit is daar.” ’n Verslae Jacobs erken hy weet nie hoe om die afgelope tyd se gebeure te hanteer nie, “maar jy moet net”. “Ons moet dit maar net dag vir dag vat. Jy sit alles in want dit moet net oukei wees.” Op Maroela Media se vraag oor wat sy wens vir sy blondekopdogtertjie is, antwoord ’n emosionele Jacobs: “Ek weet die Here het ’n plan en ’n doel hiermee. Ek bid nié dat alles doodnormaal moet wees nie, maar ek bid vir die moed en geduld om dit vir haar so gemaklik as moontlik te maak. Ek wil haar net so graag nie verloor nie.” Bydraes vir Liané se mediese onkoste kan op die ClicknDonate-webtuiste gedoen word.